ai4bharat/Pralekha huggingface dataset:
பிரதமர் அலுவலகம்
உத்தராகண்டின் பத்ரிநாத் ஆலயத்தில் பிரதமர் தரிசனமும், பூஜையும் செய்தார்
அலகநந்தா ஆற்றின் இருகரைகளில் மேற்கொள்ளப்படும் மேம்பாட்டுப் பணிகளின் முன்னேற்றத்தை ஆய்வு செய்தார்
இன்று பத்ரிநாத் சென்றிருந்த பிரதமர் திரு நரேந்திர மோடி ஸ்ரீ பத்ரிநாத் ஆலயத்தில் தரிசனமும், பூஜையும் செய்தார். பின்னர் பிரதமர் கருவறையில் பிரார்த்தனை செய்தார்.
மேலும் அலகநந்தா ஆற்றின் இருகரைகளில் மேற்கொள்ளப்படும் மேம்பாட்டுப் பணிகளின் முன்னேற்றத்தை ஆய்வு செய்தார்.
இந்நிகழ்வில் பிரதமருடன் உத்ராகண்ட் முதலமைச்சர் திரு புஷ்கர் சிங் தாமி, உத்தராகண்ட் ஆளுநர் ஓய்வு பெற்ற ஜெனரல் குர்மித் சிங் ஆகியோர் உடனிருந்தனர்.
பிரதமர் அலுவலகம்
உலக கழிப்பறை தினத்தன்று பிரதமர் வெளியிட்டுள்ள செய்தி
உலக கழிப்பறை தினத்தை முன்னிட்டு பிரதமர் திரு. நரேந்திர மோடி வெளியிட்டுள்ள செய்தி :
“உலக கழிப்பறை தினமான இன்று நாடு முழுவதும் தூய்மை மற்றும் சுகாதார வசதிகளை ஏற்படுத்த நாம் எடுத்துள்ள உறுதிமொழியினை மீண்டும் வலியுறுத்திக் கொள்வோம். கடந்த நான்கு ஆண்டுகளில் இந்தியாவில் ஏற்பட்டுள்ள சுகாதார வசதிகள் முன்னேற்றத்தின் வேகத்தை கண்டு நாம் பெருமை அடைவோம்.
தூய்மையான இந்தியாவை ஏற்படுத்தி மேம்பட்ட சுகாதார வசதிகளை உறுதிப்படுத்தும் இயக்கம் மக்களின் இயக்கமாகும். 130 கோடி இந்தியர்கள், குறிப்பாக பெண்கள் மற்றும் இளைஞர்கள் இந்த இயக்கத்தை முன்னிருந்து வழிநடத்துகின்றனர். தூய்மை இந்தியா கனவை நினைவாக்க பாடுபடும் அனைவருக்கும் எனது வாழ்த்துக்கள்.”
விவசாயத்துறை அமைச்சகம்
நாட்டின் பருப்பு வகைகளின் மொத்த உற்பத்தி 25.72 மில்லியன் டன்னாக இருக்கும் என மதிப்பீடு
புதுதில்லி, டிசம்பர் 10, 2021
நாட்டின் பருப்பு வகைகளின் மொத்த உற்பத்தி 25.72 மில்லியன் டன்னாக இருக்கும் என மதிப்பிடப்பட்டுள்ளது எனவும், பருப்பு வகைகளில் தேவை 26.05 மில்லியன் டன்னாக இருக்கும் எனவும் மத்திய வேளாண் மற்றும் விவசாயிகள் நலத்துறை அமைச்சர் திரு நரேந்திர சிங் தோமர் கூறியுள்ளார்.
இது தொடர்பாக மாநிலங்களவையில் எழுத்து பூர்வமாக அவர் அளித்துள்ள பதிலில், தேசிய புள்ளியியல் அலுவலகமான என்எஸ்ஒ மேற்கொண்ட வீட்டு நுகர்வோர் செலவு குறித்த கணக்கெடுப்பின்படி கிராமப்புறத்தில் உள்ள நபர் ஒருவருக்கு, மாதம் ஒன்றுக்கு பருப்பு பொருட்களின் நுகர்வு 0.737 கிலோ கிராம் எனவும் நகர்ப்புறத்தில் உள்ள நபருக்கு இது 0.845 கிலோ கிராமாக உள்ளது என்றும் தெரிவித்துள்ளார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:https: https://www.pib.gov.in/PressReleasePage.aspx?PRID=1780270
----
(Visitor Counter : 137
சுகாதாரம் மற்றும் குடும்ப நலத்துறை அமைச்சகம்
தொற்று நோயை எதிர்ப்பதில் ஒட்டுமொத்த நாடும், அரசும் அணுகும் முறைதான் பயனுள்ளதாக இருக்கும்; மத்திய அமைச்சர் திரு. ஹர்ஷ் வர்த்தன்
தொற்று நோயை எதிர்த்து போராடுவதில் ஒட்டு மொத்த அரசும், ஒட்டு மொத்த நாடும் அணுகும் முறைதான் பயனுள்ளதாக இருக்கும் என மத்திய சுகாதார மற்றும் குடும்பநலத்துறை அமைச்சர் திரு. ஹர்ஷ் வர்த்தன் கூறி உள்ளார்.
பஞ்சாப் மாநிலம் பதிந்தாவில் உள்ள எய்ம்ஸ் மருத்துவமனையில் கதிரியிக்க நோயறிதல் ஆய்வக வசதிகளை காணொலி காட்சி வழியே அவர் தொடங்கி வைத்தார். மேலும் எம்பிபிஎஸ் மாணவர்களுக்கான விடுதியையும் அவர் திறந்து வைத்தார்.
அப்போது பேசிய அமைச்சர், முன்னாள் பிரதமர் மறைந்த திரு.வாஜ்பாய் அவர்களின் 2003-ஆம் ஆண்டு சுதந்திர தின உரையை நினைவு கூர்ந்தார். அந்த உரையில் எய்ம்ஸ் போன்ற 6 மருத்துவமனைகள் பிரதான் மந்திரி ஸ்வத்ய் சுரக்ஷா யோஜனா திட்டத்தின் கீழ் தொடங்கப்படும் என்று திரு.வாஜ்பாய் கூறியதையும் அவர் சுட்டிக்காட்டினார்.
மேலும் பேசிய திரு.ஹர்ஷ் வர்த்தன், “அடல் அவர்களின் கனவு பிரதமர் திரு. நரேந்திர மோடி அவர்களின் வெற்றிகரமான வழிகாட்டுதலின் படி நனவாக்கப்பட்டுள்ளது. எய்ம்ஸ் மருத்துவமனைகளின் எண்ணிக்கை 6-ல் இருந்து 22 ஆக உயர்த்தப்பட்டது. தரமான உயர் சுகாதார சேவைகளை அளிக்கும் விதமாக ஏற்கனவே இருக்கும் 75 மையங்களையும் தரம் உயர்த்த பரிசீலிக்கப்படுகிறது,” என்றார்.
“கடந்த பத்து மாதங்களாக இந்தியா பெருந்தொற்றுக்கு எதிராக தொடர்ந்து போராடி வருகிறது. குணம் அடைவோரின் எண்ணிக்கை தொடர்ந்து அதிகரித்து வருவதும், பாதிக்கப்பட்டோரின் எண்ணிக்கை குறைந்து வருவதும், கொவிட்-19 பெருந்தொற்று கட்டுபடுத்துதல் உத்தி வெற்றி பெற்றதை நிரூபிக்கிறது. நமது பரிசோதனை திறனை நாம் தொடர்ந்து வெற்றிகரமாக அதிகரித்து வருகின்றோம். நாள் ஒன்றுக்கு சில ஆயிரங்கள் என்ற எண்ணிக்கையில் இருந்து இப்போது தினமும் 10 லட்சத்துக்கும் அதிகமானோருக்கு கொரோனா தொற்றுப் பரிசோதனை மேற்கொள்ளப்படுகிறது,” என்று அவர் கூறினார்
அனைத்து கொரோனா போராளிகளும் அர்ப்பணிப்பு முயற்சிகளுடன் ஒய்வில்லாமல் உழைப்பதற்கு ஆழ்ந்த நன்றியையும் வணக்கத்தையும் அமைச்சர் தெரிவித்துக் கொண்டார். பிறரின் உயிரைக் காப்பதற்காக தங்கள் உயிரை இழந்த கொரோனா போராளிகளின் மரணம் குறித்து திரு.ஹர்ஷ் வர்த்தன் வருத்தத்தை வெளிப்படுத்தினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்;
https://pib.gov.in/PressReleasePage.aspx?PRID=1668320
குடியரசுத் தலைவர் செயலகம்
கேரள உயர்நீதி மன்றத்தின் வைரவிழா கொண்டாட்டங்களின் நிறைவு நிகழ்ச்சியில் குடியரசுத் தலைவர் உரையாற்றினார்
கொச்சியில் இன்று  கேரள உயர்நீதி மன்றத்தின் வைரவிழா கொண்டாட்டங்களின் நிறைவு நிகழ்ச்சியில் குடியரசுத் தலைவர் திரு ராம் நாத் கோவிந்த் உரையாற்றினார்.
நிகழ்ச்சியில் பேசிய குடியரசுத் தலைவர் கேரள உயர்நீதி மன்றம் மக்களின் உரிமைகளுக்கும் சிவில் உரிமைகளுக்கும் ஏற்ப உணர்வுபூர்வமாக நடந்துக் கொள்வதில் பெயர் பெற்றது என குறிபிட்டார். நாட்டின் ஜனநாயகப் பாரம்பரியம் மற்றும் மக்கள் சுதந்திரம் ஆகியவற்றை வலுப்படுத்துவதில் இந்த உயர்நீதிமன்றத்தின் தீர்ப்புகள் பெரும் பங்களித்துள்ளன என்றார் அவர். சுற்றுச்சூழல் நெறிகள் மற்றும் தரங்கள் ஆகியவற்றிற்கு ஆதரவு அளித்து இந்த நீதிமன்றம் முன்னோடியாக திகழ்கிறது. தூய்மையான காற்று, தண்ணீர் ஆகியவற்றைப் பெற மக்களுக்கு உள்ள உரிமை, சுகாதாரமான சுற்றுப்புறத்தைப் பெறுவதற்கு மக்களின் உரிமை, பாதுகாப்பான குடிநீரை போதுமான அளவில் மக்களுக்கு வழங்குவதை அரசுகளின் அடிப்படையான அரசியல் சட்ட பொறுப்பு என வரையறுத்தது, பொது இடங்களில் புகைப்பிடித்தலை தடை செய்தது என பல்வேறு முக்கியமான தீர்ப்புகளை இந்த நீதிமன்றம் வழங்கியுள்ளதை அவர் நினைவு கூர்ந்தார்.
இந்தியாவின் மிக மதிப்பு மிக்க, மரியாதைக்குரிய நிறுவனங்களில் நீதித்துறையும் ஒன்று என்று குடியரசுத் தலைவர் கூறினார். இத்துறையின் அச்சமில்லாத, சுயேட்சையான செயல்பாடுகள் மற்றும் அதன் மரியாதைமிக்க நிலை இந்தியாவின் நம்பகத்தன்மையை ஜனநாயக உலகில் உயர்த்திப் பிடித்துள்ளது என்று அவர் கூறினார். நீதித்துறை குறித்து ஒவ்வொரு இந்தியனும் பெருமிதம் கொண்டுள்ளதாகக் கூறிய குடியரசுத் தலைவர் குடிமக்கள் அதன் தீர்ப்புகளை மதிப்பவர்களாகவும், நமது நாட்டின் பாரம்பரியம் சார்ந்த நன்னெறிகளை கடைப்பிடிப்பதில் உறுதி பூண்டவர்களாகவும் மாற்றியுள்ளது என்று குறிப்பிட்டார்.
நாட்டின் முக்கிய கவலையளிக்கும் செயல் நீதி வழங்குவதில் ஏற்படும் கால தாமதம் ஆகும் என்று குடியரசுத் தலைவர் கூறினார். இதனால் பாதிக்கப்படுபவர்களில் அநேகம் பேர் ஏழைகளும் வாய்ப்பு வசதிகள் அற்றவர்களும் ஆவர். வழக்குகளை விரைவாகத் தீர்ப்பதற்கான அமைப்புகளை நாம் உருவாக்க வேண்டும். வழக்கு விசாரணையை ஒத்தி வைப்பது நீதிமன்ற நடவடிக்கையை இழுத்தடிக்கும் ஒரு தந்திரமாகவே இருப்பதற்கு பதிலாக அவசர நிலைகளில் விதிவிலக்காக பயன்படும் அணுகுமுறை அவசியம் தேவை என்று அவர் கூறினார்.
நீதித்துறை தங்களை கைவிடாமல், தங்களுக்கு சாதகமாக செயல்படும் என்ற புனிதமான நம்பிக்கையை சாதாரணக் குடிமக்கள் கொண்டிருக்கிறார்கள் என்று குடியரசுத் தலைவர் கூறினார். நமது மக்கள் கொண்டுள்ள இத்தகைய உயரிய எதிர்ப்பார்ப்புகளுக்கு குந்தகம் இன்றி நீதித்துறை செயல்படும் என்ற நம்பிக்கை நமக்கு இருப்பதாக குடியரசுத் தலைவர் கூறினார்.
குடியரசுத் துணைத் தலைவர் செயலகம்
லத்தீன் அமெரிக்கா மற்றும் கரீபியன் மண்டலத்தில் பராகுவே இந்தியாவின் முக்கிய கூட்ட நாடாக இருக்கிறது : குடியரசுத் துணைத் தலைவர்
1961ஆம் ஆண்டு செப்டம்பர் மாதம் 13ஆம் தேதியன்று இந்தியாவிற்கும் லத்தீன் அமெரிக்க நாடான பராகுவேக்கும் இடையே தூதரக உறவுகள் தொடங்கப்பட்டபின், 58 ஆண்டுகளுக்குப் பிறகு இந்திய குடியரசின் உயர்நிலைப் பிரதிநிதியாக அந்நாட்டிற்கு இரநண்டு நாள் பயணம் மேற்கொண்டுள்ளார் இந்திய குடியரசுத் துணைத்தலைவர் திரு.எம்.வெங்கையா நாயுடு.
லத்தீன் அமெரிக்க மண்டலத்தில் இந்தியாவின் தாக்கத்தை விரிவுபடுத்தவும், இரு நாடுகளுக்கு இடையேயான உறவுகளை வலுப்படுத்தவும் குடியரசுத் துணைத் தலைவர் திரு.எம்.வெங்கையா நாயுடு, பராகுவே நாட்டின் தலைமையோடு தலைநகர் அசுன்ஷியானில் உயர்நிலை பேச்சுவார்த்தைகள் நடத்தினார்.
பேச்சுவார்த்தையின்போது, திரு நாயுடு எல்லைகடந்த பயங்கரவாதம் இந்தியாவில் அதிகரித்திருப்பதை முக்கியமாக வலியுறுத்திக் கூறியதோடு, பயங்கரவாத அமைப்புக்கள், அவற்றின் கட்டமைப்பு அவற்றை ஊக்குவிப்பவர்கள், ஆதரவு தருபவர்கள், நிதி வழங்குபவர்கள் மற்றும் பயங்கரவாதிகளுக்கும், பயங்கரவாதக் குழுக்களுக்கும் பாதுகாப்பான புகலிடம் தருபவர்கள் மீது கடுமையான நடவடிக்கைகள் எடுக்க வேண்டியதன் அவசியத்தை வலியுறுத்திப் பேசினார்.
பராகுவேவின் தலைமை இந்தியா முன் வைத்திருக்கும் சர்வதேச பயங்கரவாதம் பற்றிய விரிவான ஐ.நா.மாநாட்டுக்கு தனது ஆதரவை உறுதியாக தெரிவித்தது. மேலும் ஐ.நா.பாதுகாப்புச் சபையில் இந்தியா நிரந்தர உறுப்பினர் ஆவதற்கும் ஐ.நாவின் இதர அமைப்புக்களில், உறுப்பினராக சேருவதற்கும் ஆதரவு தெரிவித்தது.
இந்தியாவின் வெளிநாடுவாழ் இந்தியர்களுக்கான கொள்கையில் புதிய ஊக்கம் இருப்பதாகக் கருத்துத் தெரிவித்த குடியரசுத் துணைத்தலைவர் முன் எப்போதும் விட இந்தியாவுக்கும் வெளிநாடுவாழ் இந்தியர்களுக்கும் இடையே அதிகமான ஒட்டுறவு இருப்பதாகக் கூறினார்.
பராகுவேயில் உள்ள வெளிநாடுவாழ் இந்தியர்களின் சாதனைகளை பாராட்டிய திரு.நாயுடு, வெளிநாடு வாழ் இந்தியர்களின் வழியாக இரு நாடுகளுக்கும் இடையேயான உறவுகள் வலுப்பெறும் என்றும் நம்பிக்கை தெரிவித்தார்.
சுகாதாரம் மற்றும் குடும்ப நலத்துறை அமைச்சகம்
மாநிலங்களுக்கும் யூனியன் பிரதேசங்களுக்கும் 41.10 கோடிக்கும் அதிகமான கொவிட் தடுப்பூசிகள் விநியோகம்
நாடு தழுவிய தடுப்பூசித் திட்டத்தின் ஒரு பகுதியாக இந்திய அரசு இதுவரை, 41.10 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும், இலவசமாக வழங்கியுள்ளது. கூடுதலாக 52,90,640 தடுப்பூசிகள் வழங்கப்படவிருக்கின்றன.
இன்று காலை 8 மணி வரையிலான தரவுகளின் அடிப்படையில், மொத்தம் 38,58,75,958 டோஸ் தடுப்பூசி  பயன்படுத்தப்பட்டுள்ளன.
2.51 கோடிக்கும் அதிகமான  கொவிட் தடுப்பூசி டோஸ்கள், மாநிலங்கள், யூனியன் பிரதேசங்கள் மற்றும் தனியார் மருத்துவமனைகளின் கையிருப்பில் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1736069
குடியரசுத் தலைவர் செயலகம்
தில்லி பல்கலைக்கழகத்தின் 99வது ஆண்டு பட்டமளிப்பு விழாவில் குடியரசு தலைவர் பங்கேற்பு
தில்லி பல்கலைக்கழகத்தின் 99வது ஆண்டு பட்டமளிப்பு விழாவில் குடியரசு தலைவர் திருமதி திரௌபதி முர்மு இன்று உரையாற்றினார்.
நிகழ்ச்சியில் பேசிய குடியரசுத் தலைவர், தில்லி பல்கலைக்கழகம் இந்தியாவை அதன் அனைத்து செழுமையிலும் பன்முகத்தன்மையிலும் பிரதிபலிக்கிறது என்று கூறலாம். இந்தியாவிலும் வெளிநாட்டிலும் சிறந்து விளங்கும் ஒவ்வொரு பகுதியிலும் தில்லி பல்கலைக்கழகத்தின் ஒரு அம்சம் உள்ளது என்றும் கூறலாம். இருப்பினும், எந்த நிறுவனமும் அதற்கு கிடைத்துள்ள பெருமையினால் தனது வளர்ச்சி பணியை நிறுத்திவிட முடியாது. இன்றைய வேகமான மாற்றங்களின் உலகில், ஒரு நிறுவனம் தன்னைத் தொடர்ந்து புதுப்பித்துக் கொள்ள வேண்டும். தில்லி பல்கலைக்கழக சமூகம், நாட்டில் உள்ள பிற பல்கலைக்கழகங்களைச் சிறப்பான முறையில் வழிநடத்திச் செல்வதற்குக் கடமைப்பட்டிருப்பதாக உணர வேண்டும், அதன் மூலம், உலக அளவில் ஒப்பிடக்கூடிய உயர்கல்வி நிறுவனங்களில் ஒரு இடத்தைப் பெற வேண்டும் என்று கேட்டுக்கொண்டார்.
அனைத்து மொழிகளையும் கலாச்சாரங்களையும் நாம் மதிக்க வேண்டும், வரவேற்க வேண்டும், ஆனால் எப்போதும் நமது வேர்களுடன் இணைந்திருக்க வேண்டும் என்று அவர் கூறினார். புத்துணர்ச்சி மற்றும் படைப்பாற்றல் வேர்களில் இருந்து வருகிறது. இந்திய மண்ணுடன் இணைந்திருக்கும் நிலையில், உலகில் கிடைக்கும் சிறந்த அறிவைப் பெறுவதற்கு காந்தியடிகளின் அறிவுரைகளை இளைஞர்கள் பின்பற்ற வேண்டும் என்று அவர் வலியுறுத்தினார்.
மாணவர்களிடையே உரையாற்றிய குடியரசு தலைவர், தமது கிராமத்திலிருந்து கல்விக்காக நகரத்திற்குச் சென்ற முதல் பெண் தாம்தான் என்று கூறினார். அவர்களின் வகுப்புத் தோழர்களிலும், இதுபோன்ற பல மாணவர்கள் இருக்கலாம், அவர்களின் குடும்பம் அல்லது கிராமத்தைச் சேர்ந்த யாரும் அவர்களுக்கு முன் பல்கலைக்கழக அளவிலான கல்வியைப் பெற முடியாது. அத்தகைய மாணவர்கள் மிகவும் திறமையானவர்கள் மற்றும் கடின உழைப்பாளிகள். அவர்கள் தங்கள் கனவுகளை நிறைவேற்ற மிகுந்த ஆர்வத்துடன் பல்கலைக்கழகத்திற்கு வருகிறார்கள். சில சமயம் 'தாழ்வு மனப்பான்மைக்கு' பலியாகின்றனர். இது எந்த உணர்வுள்ள சமூகத்திலும் நடக்கக்கூடாது. இத்தகைய முதல் தலைமுறைப் பல்கலைக்கழக மாணவர்களை ஊக்கப்படுத்துவது ஆசிரியர்கள் மற்றும் பிற மாணவர்களின் பொறுப்பாகும் என்றார்.
பெண் மாணவர்களுக்கான சுத்தமான கழிவறைகள், உலகத்தரம் வாய்ந்த ஆய்வகங்கள், உண்மையான தரமான கல்வி மற்றும் மாற்றுத்திறனாளிகளின் தேவைகள் போன்ற சில அடிப்படை விஷயங்கள் குறித்து நாம் கவனம் செலுத்த வேண்டுமென குடியரசு தலைவர் கேட்டுக்கொண்டார்.
வளர்ச்சி மற்றும் நாகரீகம் என்ற நுகர்வோர் கருத்தாக்கத்தின் காரணமாக, மாசுபாடு, பருவநிலை மாற்றம், வாழ்க்கை முறை நோய்கள் போன்ற சவால்கள் மிகவும் வலிமையான வடிவத்தை எடுத்து வருவதாக குடியரசு கூறினார். நமது கடந்த தலைமுறையினர் பல நல்ல விஷயங்களைச் செய்திருந்தாலும் சில தவறுகளையும் செய்துள்ளனர். நல்ல விஷயங்களை முன்னெடுத்துச் செல்லவும், தவறுகளை களையவும் இளம் தலைமுறையினரை வலியுறுத்தினார்.
சிறந்த மனிதனை உருவாக்குவதே கல்வியின் பிரதான நோக்கமாகும் என குடியரசு தலைவர் தெரிவித்தார். வாழ்க்கையில் பெரியவராக இருப்பது நல்லது ஆனால் நல்ல மனிதனாக இருப்பது நல்லது. செவ்வாய் கிரகத்தில் வாழ்க்கையை கண்டுபிடிப்பது ஒரு நல்ல விஷயம், ஆனால் நல்ல சிந்தனையுடன் வாழ்க்கையில் நல்வாழ்வைத் தேடுவது இன்னும் முக்கியமானது. புதிய இந்தியாவையும் புதிய உலகத்தையும் உருவாக்க புதிய கனவு காணவும், பெரிய கனவு காணவும் மாணவர்களை அவர் வலியுறுத்தினார்.
குடியரசுத் தலைவர் செயலகம்
குடியரசுத் தலைவர், சில்வர் டிரம்ப்பெட் மற்றும் டிரம்ப்பெட் பேனரை, குடியரசுத் தலைவரின் மெய்காவலர் படையினருக்கு நாளை வழங்க உள்ளார்
ராஷ்டிரபதி பவனில் நாளை  நடைபெறும் விழாவில், குடியரசுத் தலைவர் திரு.ராம்நாத் கோவிந்த், குடியரசுத் தலைவரின் மெய்காவலர் படையினருக்கு சில்வர் டிரம்ப்பெட் மற்றும் டிரம்ப்பெட் பேனரை வழங்குகிறார்.
குடியரசுத் தலைவரின் மெய்காவலர் படை பிரிவானது, இந்திய ராணுவத்தில் மிகப்பழமையான படைப்பிரிவாகும். 1773ல் கவர்னர் ஜெனரல் மெய்காவலர்  படையாக உயர்த்தப்பட்டது. குடியரசுத் தலைவரின் பிரத்யேக பாதுகாப்பு படையாக இருக்கும் இதற்கு மட்டுமே, குடியரசுத் தலைவரின் சில்வர் டிரம்ப்பெட் மற்றும் டிரம்ப்பெட் பேனரை ஏந்திச்செல்வதற்கான உரிமைபெற்ற ஒரே இந்திய ராணுவப்படை என்ற தனித்துவம் உள்ளது. இந்த பெருமை 1923ல் அப்போதைய வைஸ்ராய், லார்டு ரீடிங்கினால், 150 ஆண்டு சேவையை பாராட்டி குடியரசுத் தலைவரின் மெய்காவலர் படைக்கு வழங்கப்பட்டது. அதற்கு பின்னர் வந்த ஒவ்வொரு வைஸ்ராயும், சில்வர் டிரம்ப்பெட் மற்றும் டிரம்ப்பெட் பேனரை குடியரசுத் தலைவரின் மெய்காவல் படைக்கு வழங்கி வருகின்றனர்.
1950 ஜனவரி 27ல், இந்தப் படைப்பிரிவின் பெயர், குடியரசுத் தலைவரின் மெய்காவல் என்று மாற்றப்பட்டது. ஒவ்வொரு குடியரசுத் தலைவரின், இந்தப் படைப்பிரிவை பாராட்டும் வகையில், இந்த நடைமுறையை பின்பற்றி வருகின்றனர். காலனி ஆதிக்கக் காலத்தில் இருந்த கைகளில் கோட்டை கொடுக்கும் நடைமுறையை பின்பற்றாமல், குடியரசுத் தலைவரின் மோனோகிராம் பேனரில் இடம்பெறுகிறது. நாட்டின் முதல் குடியரசுத் தலைவரான டாக்டர் ராஜேந்திர பிரசாத், தன்னுடைய சில்வர் டிரம்ப்பெட் மற்றும் டிரம்ப்பெட் பேனரை, குடியரசுத் தலைவரின் மெய்காவல் படைக்கு 1957 மே 14ல் வழங்கினார்.
குடியரசுத் தலைவரின் மெய்காவல் படையாக அறியப்படும் படையானது, பனாரசில் , முந்தைய கவர்னர் ஜெனரல் வாரன் ஹாஸ்டிங்கினால் உருவாக்கப்பட்டது. ஆரம்பக் காலத்தில் இப்படையின் பலம் 50 குதிரைப் படையினருடன் இருந்தது. பின்னர் மேலும், 50 குதிரைப்படை வீரர்கள் இணைக்கப்பட்டனர். தற்போது குடியரசுத் தலைவரின் மெய்காவல் படையானது, சிறப்பு உடல்தகுதி அம்சங்களுடன் கூடிய குறிப்பிடத்தக்க அளவு வீரர்களுடனான தேர்வு செய்யப்பட்ட அமைப்பாக உள்ளது. இவர்கள் கடுமையான மற்றும் தீவிரமான உடற்தகுதிகளுடன் தேர்ந்தெடுக்கப்படுகின்றனர்.
குடியரசுத் தலைவரின் மெய்காவல் படை, போர்க்கால பணிகளிலும் ஈடுபடும். இதன் ஒரு பகுதி வீரர்கள் சியாச்சின் பனி மலையிலும் பணியாற்றுகின்றனர். இப்படையின் வீரர்கள், இலங்கைக்கு சென்ற இந்திய பாதுகாப்பு படையில் பணியாற்றி உள்ளதோடு, ஐ.நா. அமைதிப்படை நடவடிக்கையிலும் பங்கெடுத்துள்ளனர்.
பிரதமர் அலுவலகம்
குஜராத் சட்டமன்ற உறுப்பினர் டாக்டர் அனில் ஜோஷியாரா மறைவுக்கு பிரதமர் இரங்கல்
குஜராத் மாநிலம் பிலோடா தொகுதி சட்டமன்ற உறுப்பினர் டாக்டர் அனில் ஜோஷியாரா மறைவுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார்.
இது குறித்து பிரதமர் குஜராத்தி மொழியில் வெளியிட்டுள்ள ட்விட்டர் பதிவில்;
“பிலோடா தொகுதி சட்டமன்ற உறுப்பினர் டாக்டர் அனில் ஜோஷியாரா மறைவு பெருந்துயரை ஏற்படுத்தியுள்ளது. ஒரு பொது ஊழியராக அவர் எப்போதும் நினைவு கூரப்படுவார். அவரது குடும்பத்தினருக்கு ஆறுதலை தெரிவித்துக் கொள்வதுடன், அவரது ஆன்மா சாந்தியடைய பிரார்த்திக்கிறேன்” என்று தெரிவித்துள்ளார்.
------
(
பிரதமர் அலுவலகம்
மகாராஷ்டிரா ஜல்கானில் ஏற்பட்ட சாலை விபத்தில் நேரிட்ட உயிரிழப்புக்கு பிரதமர் இரங்கல்
மகாராஷ்டிராவின் ஜல்கானில் ஏற்பட்ட சாலை விபத்தில் நேரிட்ட உயிரிழப்புக்கு பிரதமர் திரு நரேந்திர மோடி இரங்கல் தெரிவித்துள்ளார்.
இது தொடர்பான சுட்டுரைச் செய்தியில், “மகாராஷ்டிராவின் ஜல்கானில் நிகழ்ந்த லாரி விபத்து ஆழ்ந்த வருத்தத்தை அளிக்கிறது. உயிரிழந்தவர்களின் குடும்பத்தினருக்கு இரங்கல்கள். காயமடைந்தவர்கள் விரைவில் குணமடையட்டும்” என்று பிரதமர் குறிப்பிட்டுள்ளார்.
பிரதமர் அலுவலகம்
குடியரசு தினத்தையொட்டி நாட்டு மக்களுக்கு பிரதமர் வாழ்த்து
குடியரசு தினத்தையொட்டி, பிரதமர் திரு.நரேந்திரமோடி, நாட்டு மக்களுக்கு வாழ்த்து தெரிவித்துள்ளார்.
பிரதமர் வெளியிட்டுள்ள டுவிட்டர் பதிவில்;
“आप सभी को गणतंत्र दिवस की हार्दिक शुभकामनाएं। जय हिंद! உங்கள் அனைவருக்கும் மகிழ்ச்சிகரமான குடியரசு தின வாழ்த்துகள். ஜெய்ஹிந்த்! #குடியரசுதினம்“ என்று தெரிவித்துள்ளார்.
வடகிழக்குப் பகுதி வளர்ச்சி அமைச்சகம்
புதிய நிறுவனங்கள், இளம் தொழில் முனைவோரிடையே வடகிழக்கு முதலீட்டு நிதிக்கு அமோக வரவேற்பு: டாக்டர் ஜிதேந்திர சிங்
வடகிழக்கு முதலீட்டு நிதி  குறித்த தகவலை வெளியிட்டுள்ள வட கிழக்கு மாகாண வளர்ச்சிக்கான இணை அமைச்சர்  டாக்டர் ஜிதேந்திர சிங், வடகிழக்குப் பகுதிகளில் முதன்முறையாக ரூ. 100 கோடியை முதலீடாக செலுத்தி முதலீட்டு நிதியை அமைப்பதற்காக வடகிழக்கு மேம்பாட்டு நிதி நிறுவனத்துடன் தமது அமைச்சகம் இணைந்திருப்பதாகத் தெரிவித்தார். புதிய தொழில் முனைவோர் பயன்பெறும் வகையில் புதிய நிறுவனங்கள்  மற்றும் தனித்துவம் வாய்ந்த வர்த்தக வாய்ப்புகளில் முதலீடு செய்வதை இது இலக்காகக் கொண்டுள்ளது. உணவு பதப்படுத்துதல், மருத்துவம், சுற்றுலா, தகவல் தொழில்நுட்பம் உள்ளிட்ட துறைகளில் ஈடுபட்டுள்ள தொழில் நிறுவனங்களுக்கு முக்கியத்துவம் வழங்கப்படும் என்று அவர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1687668
-----
(Visitor Counter : 154
தகவல் மற்றும் ஒலிபரப்பு அமைச்சகம்
சர்ஃபரோஷ் 2 திரைப்படம் சிஆர்பிஎப் வீரர்களுக்கு அர்ப்பணிப்பு: பிரபல இயக்குனர் திரு ஜான் மேத்யூ மட்தான்
“எனது திரைப்படங்களுக்கான கருவைத் தேடி நான் இந்தியா முழுவதும் பயணம் செய்துள்ளேன்”.
“எந்த ஒரு திரைப்பட இயக்குநரும் சமூகவியல், அரசியலின் கூறுகளைப் புரிந்து கொள்வது மிகவும் அவசியம்”.
“ஒரு எழுத்தாளரோ அல்லது இயக்குநரோ, சமூகத்தைப் பற்றிய புரிதலுடன் உணர்வுபூர்வமாக செயல்பட வேண்டும் என்பது எனது கருத்து. யாரையும் புண்படுத்தாமல் நீங்கள் உங்கள் கருத்துக்களைத் தெரிவிக்கலாம்”.
51-ஆவது இந்திய சர்வதேச திரைப்படத் திருவிழாவின் இந்திய பனோரமா தேர்வுக் குழுத் தலைவரும், தேசிய விருது பெற்ற திரைப்பட எழுத்தாளர், தயாரிப்பாளர், இயக்குநருமான திரு ஜான் மேத்யூ மட்தான் இதனைத் தெரிவித்துள்ளார். கோவாவில் நடைபெற்று வரும் இந்திய சர்வதேச திரைப்படத் திருவிழாவின் ஒரு பகுதியாக திரைப்பட ஊடகவியலாளர் திரு ஃபரிதூன் ஷாரியாருடன் “உங்களிடம் இருக்கிறதா?” என்ற தலைப்பில் காணொலி வாயிலாக நடைபெற்ற கலந்துரையாடலின் போது திரு மட்தான் இவ்வாறு கூறினார்.
கடந்த 1999-ஆம் ஆண்டு வெளியான சார்ஃபரோஷ் என்னும் திரைப்படத்திற்கு தேசிய விருதைப் பெற்ற அவர், இந்தத் திரைப்படத்தைத் தயாரித்து, இயக்கியதுடன், கதை, திரைக்கதையையும் எழுதினார்.
சார்ஃபரோஷ் 2, இந்தியாவின் உள்நாட்டு பாதுகாப்பைப் பற்றிய திரைப்படம் என்று அவர் கூறினார். “பல்வேறு பிரச்சினைகளுக்கு இடையேயும் இந்தியாவின் பாதுகாப்பு எவ்வாறு வலுவாக செயல்படுகிறது என்பதை இந்தத் திரைப்படம் எடுத்துரைக்கிறது.” இதுபோன்ற சவால்களை எதிர்கொள்ளும் மத்திய ரிசர்வ் காவல் படை வீரர்களுக்குத் தாம் இந்தத் திரைப்படத்தை அர்ப்பணிப்பதாக அவர் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1689971
------
(Visitor Counter : 122
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 205.92 கோடியைக் கடந்தது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 205.92 கோடிக்கும் அதிகமான  டோஸ்கள் செலுத்தப்பட்டுள்ளன. 2,73,35,261 அமர்வுகள் மூலம் இந்த சாதனை படைக்கப்பட்டுள்ளது.
12-14 வயதிற்குட்பட்டோருக்கான கொவிட்-19 தடுப்பூசி, 16 மார்ச் 2022 முதல் செலுத்தப்பட்டு வருகிறது. இதுவரை, ஏறத்தாழ 3.94 கோடிக்கும் அதிகமான 3,94,13,983) இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது. 18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது.
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.31 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.50 சதவீதமாக உள்ளது. கடந்த 24 மணி நேரத்தில் 19,928 பேர் குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,34,65,552.
இந்தியாவில் கடந்த 24 மணி நேரத்தில் 19,406 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 3,91,187 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 87.75 கோடி . வாராந்திரத் தொற்று 4.63 சதவீதமாக உள்ளது. தினசரித் தொற்று விகிதம் 4.96 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1848973
பிரதமர் அலுவலகம்
சௌராஷ்டிரா தமிழ் சங்கமம் நிகழ்ச்சியின் வீடியோ காட்சிகளை பிரதமர் பகிர்ந்துள்ளார்
சௌராஷ்டிரா தமிழ் சங்கமம் நிகழ்ச்சியின் வீடியோ காட்சிகளை பிரதமர் தமது ட்விட்டர் பக்கத்தில் பகிர்ந்துள்ளார்.
சௌராஷ்டிரா தமிழ் சங்கமத்தின் ட்விட்டர் பதிவிற்கு பதிலளித்து பிரதமர் திரு. நரேந்திர மோடி வெளியிட்டுள்ள பதிவில் தெரிவித்திருப்பதாவது:
“ஆற்றலையும், உற்சாகத்தையும் விரும்புகிறேன்”
எஃகுத்துறை அமைச்சகம்
நாட்டின் எஃகு உற்பத்தி திறன் தற்சமயம் 143.91 மில்லியன் டன்களாக உள்ளது
நாடாளுமன்றத்தின் மக்களவையில் கேட்கப்பட்ட கேள்விகளுக்கு எழுத்துப்பூர்வமாக பதிலளித்த மத்திய எஃகு அமைச்சர் திரு ராம் சந்திர பிரசாத் சிங், கீழ்கண்ட தகவல்களை அளித்தார்.
நாட்டின் எஃகு உற்பத்தி திறன் தற்சமயம் 143.91 மில்லியன் டன்களாக உள்ளது. 2019-ம் ஆண்டு வெளியிடப்பட்ட இந்திய சுரங்கங்கள் அலுவலகத்தின் இந்திய தாதுக்கள் ஆண்டு புத்தகத்தின் படி, 254 செயல்படும் சுரங்கங்கள் 2018-19-ல் இருந்தன. இவற்றில் 35 பொதுத்துறையிலும், 219 தனியார் துறையிலும் இருந்தன.
2019-20-ம் ஆண்டில், எஃகு உற்பத்தி 102.62 மில்லியன் டன்களாகவும், நுகர்வு 100.17 மில்லியன் டன்களாகவும், ஏற்றுமதி 8.36 மில்லியன் டன்களாகவும், இறக்குமதி 6.77 மில்லியன் டன்களாகவும் இருந்தன.
2020-21-ம் ஆண்டில், எஃகு உற்பத்தி 96.20 மில்லியன் டன்களாகவும், நுகர்வு 94.89 மில்லியன் டன்களாகவும், ஏற்றுமதி 10.78 மில்லியன் டன்களாகவும், இறக்குமதி 4.75 மில்லியன் டன்களாகவும் இருந்தன.
2021-ம் ஆண்டு ஏப்ரல் முதல் ஜூன் வரை, எஃகு உற்பத்தி 26.35 மில்லியன் டன்களாகவும், நுகர்வு 24.85 மில்லியன் டன்களாகவும், ஏற்றுமதி 3.56 மில்லியன் டன்களாகவும், இறக்குமதி 1.16 மில்லியன் டன்களாகவும் இருந்தன.
2020-21-ல் தமிழ்நாட்டில் உள்ள சேலம் எஃகு ஆலையின் திறன் 180000 டன்களாகவும், உற்பத்தி 100000 டன்களாகவும் இருந்தன. தனியார் துறையை பொருத்தவரை தமிழ்நாட்டில் 90 யூனிட்டுகளும், அவற்றின் திறன் 3542000 டன்களாகவும், உற்பத்தி 2059000 டன்களாகவும் இருந்தன.
2020-21-ம் ஆண்டில் 4.75 மில்லியன் டன் எஃகு இறக்குமதி செய்யப்பட்ட நிலையில், 10.78 மில்லியன் டன் எஃகு ஏற்றுமதி செய்யப்பட்டது.
2021 ஏப்ரல்-ஜூன் காலகட்டத்தில் 1.16 மில்லியன் டன் எஃகு இறக்குமதி செய்யப்பட்ட நிலையில், 3.56 மில்லியன் டன் எஃகு ஏற்றுமதி செய்யப்பட்டது.
கொவிட்டுக்கு எதிரான நாட்டின் போருக்கு வலுவூட்டும் வகையில், 1554 படுக்கைகளுடன் மிகப்பெரிய கொவிட் மருத்துவமனைகள் பொதுத்துறை எஃகு ஆலைகளால் நிறுவப்பட்டன.
ராஷ்டிரிய இஸ்பட் நிகாம் லிமிடெட் விசாகப்பட்டிணத்திலும், செய்ல் நிறுவனம் போகாரோ, பிலாய், ரூர்கேலா, பர்ன்பூர் மற்றும் துர்காபூரிலும் மருத்துவமனைகளை நிறுவின.
பெருந்தொற்றின் போது அதிகபட்சமாக 4749 மெட்ரிக் டன் திரவ மருத்துவ ஆக்சிஜன் எஃகு துறையால் உற்பத்தி செய்யப்பட்டது. 165 பிராண வாயு செறிவூட்டிகள் மற்றும் நான்கு ஆலைகள் பொதுத்துறை எஃகு ஆலைகளால் நிறுவப்பட்டன.
தமிழ்நாட்டுக்கு 2021 ஏப்ரல் மாதத்தில் 1212.83 மெட்ரிக் டன் திரவ மருத்துவ ஆக்சிஜனும், மே மாதத்தில் 3832.5 மெட்ரிக் டன் திரவ மருத்துவ ஆக்சிஜனும், ஜூன் மாதத்தில் 4646.21 மெட்ரிக் டன் திரவ மருத்துவ ஆக்சிஜனும் வழங்கப்பட்டது.
மேலும் விவரங்களுக்கு, இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1736730
https://pib.gov.in/PressReleasePage.aspx?PRID=1736731
https://pib.gov.in/PressReleasePage.aspx?PRID=1736732
https://pib.gov.in/PressReleasePage.aspx?PRID=1736734